SKRIFTLIG FORESPØRGSEL E-1512/02

af Olivier Dupuis (NI) til Kommissionen

(29. maj 2002)

Om: Den politiske og institutionelle situation i Georgien

Den 29. april 2002 forbød domstolen i Tbilisi unionen af georgiske borgere (UCG) at deltage i de første byrådsvalg, som finder sted den 2. juni 2002. Denne afgørelse blev truffet på grundlag af et andragende indgivet af fire borgere, og uden at partiets ansvarlige var blevet hørt af domstolen. Denne afgørelse, som burde have været fremsendt direkte til den centrale valgkomité, blev først fremsendt den 3. maj, hvorved man ved samme lejlighed forhindrede partiets ledere i at indgive klage ved denne instans inden den 7. maj, som var fristen for indgivelse af kandidaturer til valgene. Endnu værre var, at den højesteret, hvortil Zurab Zhvania, som er leder af unionen af georgiske borgere, havde indgivet klage, forsætligt forlængede sine procedurer, hvorved man definitivt forhindrede indgivelse af lister inden for de fastsatte frister. Desuden har den centrale valgkomité ophævet den artikel i valgloven, som vedrører deltagelse af repræsentanter for de forskellige partier i valgkomitéerne i de forskellige distrikter. Endvidere har UCG's medlemmer af den centrale valgkomité været udsat for adskillige trusler og intimideringer.

Hvilke politiske initiativer og diplomatiske skridt har Kommissionen taget eller agter den at tage inden valgene den 2. juni med henblik på at få de georgiske myndigheder til at tilbagekalde denne meget alvorlige afgørelse og sikre fuld overholdelse af gældende valglovgivning? Er Kommissionen ikke mere generelt af den opfattelse, at det er på høje tid, at Unionen går fra episodisk afstandtagen til korruption og over til udarbejdelse af en politik, som bygger på en klar udsigt til Georgiens tiltrædelse af EU, som en ambitiøs reformpolitik i dette land kan bygge på?

Svar afgivet på Kommissionens vegne af Christopher Patten

(25. juni 2002)

Kommissionen er bekymret over de ringe fremskridt, der er gjort med hensyn til den demokratiske reform i Georgien. Lokalvalgene den 2. juni 2002 fulgte beklageligvis et allerede længere bestående mønster. Navnlig var det en skuffelse, at de løfter om indførelse af valgreformer, som blev afgivet efter præsidentvalget i 2000, ikke blev overholdt.

Kommissionen benytter enhver lejlighed til at give udtryk for sin bekymring over for de georgiske myndigheder, bl.a. inden for rammerne af partnerskabs- og samarbejdsaftalen. Senest skete dette senest under præsident Shevardnadzes besøg i Bruxelles i marts. Næste gang bliver på det møde, som Samarbejdsudvalget EU-Georgien skal afholde den 26. juni 2002 med henblik på forberedelse af det næste møde i Samarbejdsrådet EU-Georgien den 1. oktober 2002.

Kommissionen har allerede(1) haft lejlighed til at forklare, hvorfor den mener, at Georgiens tiltrædelse af EU ikke forekommer realistisk under de nuværende omstændigheder. For øjeblikket bør der i første række gives prioritet til løsning af de to interne konflikter samt gennemførelse af reformprogrammet og maksimal udnyttelse af partnerskabs- og samarbejdsaftalen. Kommissionen vil fortsat støtte Georgien gennem samarbejds- og bistandsprogrammer og ved politisk støtte.

(1) Svar på mundtlig forespørgsel H-0372/02 fra det ærede medlem, skriftligt svar i juni 2002.